থানার শৌচালয় থেকে উদ্ধার করা হল আটক মহিলার ঝুলন্ত মৃতদেহ। দিসপুরের এই ঘটনা সম্পর্কে পুলিশ জানায়, গত কাল রাত সাড়ে আটটা নাগাদ ইন্টারন্যাশনাল হাসপাতালের সুরক্ষা তত্ত্বাবধায়ক শরত্ বরদলৈ দিসপুর থানায় ফোন করে জানান, পশ্চিম শিলং-এর নোংরিম্বা এলাকার বাসিন্দা ভিক্টোরিয়া ডেউন খারকোংগর মানসিক ভারসাম্য হারিয়ে হাসপাতালে অশান্তি করছেন। মহিলা এসআই প্রীতিরেখা তালুকদার, মহিলা হোমগার্ড আমাজন নেসা ও এসআই সঞ্জীব ছেত্রিকে বিষয়টি সামলাবার ভার দেন থানার ওসি। রাত সাড়ে ৯টা নাগাদ পুলিশ ওই মহিলাকে থানায় নিয়ে আসে।  রাত ১০টা ২০ মিনিটে ভিক্টোরিয়া শৌচালয়ে গিয়েছিলেন। পরে শৌচালয় থেকে তাঁর মৃতদেহ উদ্ধার করা হয় বলে জানিয়েছে পুলিশ।